การเคหะแห่งชาติ พอใจผลตอบรับ “โครงการฟื้นฟูเมืองชุมชนดินแดง ระยะที่ 1” ยกเป็นต้นแบบต่อยอด
นายทวีพงษ์ วิชัยดิษฐ ผู้ว่าการการเคหะแห่งชาติ เปิดเผยว่า แฟลตดินแดงเป็นโครงการที่การเคหะแห่งชาติ ดูแลบริหารจัดการมาอย่างยาวนาน ซึ่ง ครม. เมื่อวันที่ 17 สิงหาคม 2559 เห็นชอบในหลักการแผนแม่บทโครงการฟื้นฟูเมืองชุมชนดินแดง (พ.ศ. 2559 - 2567) ให้เดินหน้าพัฒนาพื้นที่ชุมชนดินแดง (แฟลตดินแดง) ซึ่งเดิมเป็นอาคาร 5 ชั้น 64 อาคาร มีความเก่าแก่ ทรุดโทรมและไม่ปลอดภัย เนื่องจากมีอายุการใช้งานมากว่า 56 ปี ให้กลายเป็นอาคารที่อยู่อาศัยที่มั่นคงปลอดภัยสำหรับผู้มีรายได้น้อย ปัจจุบันโครงการฟื้นฟูเมืองชุมชนดินแดง ระยะที่ 1 ได้ดำเนินการเรียบร้อยแล้ว ก่อสร้างโครงการอาคารพักอาศัยแปลง G เป็นอาคารแรก จำนวน 334 หน่วย เพื่อรองรับผู้อยู่อาศัยเดิม และขณะนี้กำลังดำเนินการก่อสร้างโครการฟื้นฟูเมืองชุมชนดินแดง ระยะที่ 2 อาคาร A1 และอาคาร D1 จำนวน 1,247 หน่วย ซึ่งคาดว่าจะแล้วเสร็จภายในปี 2566 ซึ่งนอกจากการพัฒนาที่อยู่อาศัยแล้ว ยังมีเป้าหมายในการยกระดับคุณภาพชีวิตของผู้อยู่อาศัยในชุมชน ทำให้การก่อสร้างอาคาร G มีการแบ่งพื้นที่ใช้สอยอย่างเหมาะสม ในขนาดห้องพัก 33 ตร.ม. แบ่งออกเป็น 1 ห้องนอน 1 ห้องน้ำ พร้อมระเบียง โซนห้องรับแขก และห้องครัว พร้อมสิ่งอำนวยความดวกครบครัน ยังมีพื้นที่สวนหย่อม พื้นที่สันทนาการ ศูนย์สุขภาพ รวมถึงพื้นที่ดาดฟ้าของโครงการจัดให้เป็นที่ปลูกแปลงผัก ซึ่งเป็นกิจกรรมที่ทำให้วิถีชีวิตของคนดินแดงเปลี่ยนไป นอกจากสามารถนำผักที่ปลูกมาบริโภคแล้ว ยังสามารถนำมาจำหน่าย โดยนำรายได้ 60% มาเป็นค่าแรงให้กับคนที่ทำหน้าที่ดูแลแปลงผัก ส่วนอีก 40% นำมาซื้อเมล็ดพันธุ์เพิ่มเติมเพื่อต่อยอดโครงการต่อไป ผู้ร่วมโครงการส่วนใหญ่เป็นผู้สูงอายุ ที่ต้องการใช้เวลาว่างให้เป็นประโยชน์ สร้างการมีส่วนร่วมให้คนในชุมชน จากการพูดคุยกับประชาชนอยู่อาศัยในอาคารแปลง G ทุกคนรู้สึกมีคุณภาพชีวิตที่ดีขึ้นผู้ว่าการการเคหะแห่งชาติ ยังกล่าวด้วยว่า การปลูกแปลงผักชั้นดาดฟ้าของโครงการฟื้นฟูเมืองชุมชนดินแดง ระยะที่ 1 (อาคารแปลง G) ภายใต้ “โครงการเกษตรอาสาพอเพียง” ถือเป็นโครงการต้นแบบที่การเคหะแห่งชาติพัฒนาขึ้น เพื่อยกระดับคุณภาพชีวิตของคนในชุมชน จากนี้จะนำไปดำเนินการในอาคารอื่นของโครงการฟื้นฟูเมืองชุมชนดินแดงในระยะต่อไป นอกจากนี้ ยังมักิจกรรมสำคัญเพื่อแก้ปัญหาขยะมูลฝอยจากชุมชนในแต่ละวัน ซึ่งมีปริมาณมากถึง 36 ตัน ส่งผลให้เกิดปัญหาขยะตกค้าง สร้างปัญหาด้านสิ่งแวดล้อมและมลพิษ แนวทางแก้ไขคือ การจัดตั้งกลุ่มคัดแยกขยะรีไซเคิลเพื่อสวัสดิการชุมชน ซึ่งได้ดำเนินการมาแล้วประมาณ 2 ปี ปัจจุบันมีสมาชิกกว่า 100 คน ผู้อาศัยร่วมกันนำขยะมาให้สมาชิกช่วยกันคัดแยก หลังคัดแยกเสร็จ สมาชิกจะเก็บไว้ขายเดือนละครั้ง โดยแบ่งรายได้ออกเป็น 2 ส่วน ส่วนแรกนำเข้ากองกลางเพื่อซื้ออุปกรณ์ต่างๆ และเก็บไว้เป็นสวัสดิการชุมชน ส่วนที่เหลือก็จะนำไปปันผลให้กับสมาชิก ซึ่งกิจกรรมหรือโครงการต่างๆ ที่การเคหะแห่งชาติสนับสนุน มาจากความต้องการของผู้อยู่อาศัยในชุมชนเป็นสำคัญ